Recustruçon amaricana

La Recustruçon fui l período de la stória de ls Stados Ounidos de la América, que ampeça passado l fin de la Guerra Cebil Amaricana, an 1865, i se alharga até 1877. L período ye marcado pul retorno als poucos de ls Stados que se habien apartado de l paíç i formado ls Stados Cunfederados de la América, de l status de ls lhíderes de la antiga Cunfederaçon, i pul ampeço de l porcesso de antegraçon de l ex-scrabos negros.

L goberno de ls Stados Ounidos de la América na época era dominado pul Partido Republicano. Lhíderes republicanos cuncordában que la sofra de l poder político de ls antigos senhores de scrabos, bien cumo l nacionalismo cunfederado, tenerien que ser eileminados. Republicanos moderados, lhiderados puls Persidentes Abraham Lincoln i Andrew Johnson, aperpusírun la ounificaçon de l paíç l mais debrebe possible. Mas, republicanos stremistas querien açones seberas contra ls Stados que cumpunian la antiga Cunfederaçon.

An 1866, Johnson rompiu culs republicanos, i aliou-se cul Partido Democrata, que se oupunian a la eigualdade antre brancos i negros i a la aboliçon de l trabalho scrabo. Nas eileiçones de 1866 de la Cámara de ls Repersentantes, ls republicanos radicales oubtubírun posiçones que chegasse para anular betos de l Persidente Jonhson, i até mesmo pa ampeçar un porcesso de impeachment. L porcesso fui aprobado na Cámara de ls Repersentantes mediante botaçon, mas Johnson quedou ne l cargo passado botaçon ne l Senado, por solo un boto, anque tubisse pouco poder político an assuntos lhigados a la Recustruçon.

Durante la Recustruçon, ls Stados que habien formado ls Stados Cunfederados de la América fúrun acupadas por tropas melitares de ls Stados Ounidos de la América. Anquanto esto, ls republicanos radicales anstituiran bárias medidas que zagradórun la populaçon desses Stados, cumo permitindo que negros botássen an eileiçones, deixando ls negros an posiçones de poder, i remobendo l poder de boto de cerca de 15 mil brancos, antigos suldados ó oufeciales cunfederados. Als poucos, ls radicales fúrun sustituídos por republicanos mais moderados, que se sforçórun para modernizar ls Stados acupados. 

An 1876, l republicano Rutherford B. Hayes ganhou las eileiçones persidenciales amaricanas, nua eileiçon cuntrobersa. Anquanto esto, ls democratas habien assumido l poder de todos ls Stados que formában la antiga Cunfederaçon. Esses democratas cuncordórun an aceitar ls resultados de la eileiçon, causo las tropas amaricanas que acupában esses Stados, fússen remobidas de la region. Cumo muitos yá cunsiderában l nacionalismo cunfederado i l trabalho scrabo cumo çtruídos ne l paíç, Hayes cuncordou, i remobiu las tropas an 1877, dando fin a la Recustruçon.

La Recustruçon deixou perfundas fridas nas relaçones antre l antigo Sul i Norte amaricano, que durarian cerca dun seclo. Ne l cenário político de l paíç, ls democratas tenerien lhargo domínio político de l Sul, anquanto l Norte serie dominado puls republicanos. Este cenário quedou praticamiente antato até a la Grande Depresson de la década de 1930, i mudarie perfundamente solamente a partir de la década de 1960.

Recustrucon